Nadat Die Tuindwergies hul laaste vertoning in 2014 gelewer het, het De Jager die wêreld platgereis. Dit is hier waar sy soloprojek, Ruiter Piet, ontstaan het.
Ruiter Piet en die Partytjie se debuutenkelsnit, “Minnie se liedjie”, is in Maart uitgereik en is op al wat ŉ radiostasie is te hoor. Hy vertel hy het die liedjie vir sy meisie, Minnie, geskryf.
Sy jongste enkelsnit, “Swaai”, is reeds in 2014 geskryf en hy vertel die liedjie lê hom baie na aan die hart.
“Dit is die eerste liedjie wat ek geskryf het vir ŉ toekomstige solo-album. Die liedjie handel daaroor dat jy nooit moet vergeet waarom jy ŉ ding aangepak het nie. Al dwaal jy soms van die pad af, moet jy soms net stop en op die kompas kyk.
“Ek is nie ŉ groot metafoor-mens nie en skryf nie my lirieke in taalbeelde nie. Ek skryf so maklik moontlik en laat elkeen toe om sy eie verhaal in die liedjie te kry,” sê hy.
Hy voeg by dat hy gelukkig is met die terugvoer wat hy tot dusver oor die liedjie gekry het. “Ek is baie opgewonde dat ek ŉ volledige opname met ŉ volledige groep kon doen. Die saksofoon voeg ŉ lekker element by waarvan ek baie hou. Ek is dankbaar vir die goeie terugvoer, want ek het baie tyd en moeite in die projek gestort en dit is nie iets wat ek net sommer gou aanmekaargeflans het nie.”
“Ek wou nooit liedjies skryf om dit self te sing nie. Ek was altyd ŉ Chris Torr- en Hunter Kennedy-aanhanger. Ek wou net liedjies skryf vir ander mense en het nooit regtig gedink ek kan sing nie,” vertel hy.